b'\n_START_ARTICLE_\nSuzuki SJ\n_START_SECTION_\nSJ 410\n_START_PARAGRAPH_\nSJ 410 blev introduceret i 1982 som efterf\xc3\xb8lger for Suzuki LJ 80 med 1,0-litersmotor med 33 kW/45 hk og firetrins gearkasse. Hvor motoren med sin cylinderblok af st\xc3\xa5l og cylinderhoved af letmetal lignede forg\xc3\xa6ngerens meget, fik SJ 410 en nykonstrueret fordelergearkasse med U-formet skiftekulisse samt automatiske eller manuelle fril\xc3\xb8bsnave p\xc3\xa5 forakslen._NEWLINE_Ved introduktionen havde SJ 410 tromlebremser p\xc3\xa5 alle fire hjul og ingen bremseforst\xc3\xa6rker. Senere modeller havde skivebremser p\xc3\xa5 forhjulene. 2-kreds bremsesystemet virkede separat p\xc3\xa5 for- og bagakslen, mens h\xc3\xa5ndbremsen ligesom p\xc3\xa5 LJ 80 virkede p\xc3\xa5 bagakslen. Derudover var modellen udstyret med den allerede fra LJ 80 kendte parkeringssp\xc3\xa6rre p\xc3\xa5 bagakseldifferentialet. D\xc3\xa6kdimensionen var 195 x 15.\n_START_SECTION_\nSJ 413\n_START_PARAGRAPH_\nI 1985 introduceredes den st\xc3\xa6rkere SJ 413 med 1,3-litersmotor med 47 kW/64 hk og et maksimalt drejningsmoment p\xc3\xa5 100 Nm. I 1987 fulgte en 44 kW/60 hk-version af motoren med ureguleret katalysator. Bilens l\xc3\xa6ngde var 3430 mm, og akseldifferentialets udveksling 3,909._NEWLINE_De st\xc3\xb8rste forskelle i forhold til SJ 410 var motorhjelmen, som var hv\xc3\xa6lvet opad for at g\xc3\xb8re plads til den h\xc3\xb8jere motor, samt den nye k\xc3\xb8lergrill med tv\xc3\xa6rribber af kunststof._NEWLINE_Det lukkede karrosseri kunne fra SJ 413 ogs\xc3\xa5 f\xc3\xa5s med h\xc3\xb8jt tag og panoramavinduer bagi, modellen med lang akselafstand enten med hard- eller softtop. Modellen fandtes i \xc3\x98strig ogs\xc3\xa5 som varebil uden sideruder bagi, uden bags\xc3\xa6de og med adskillelsesgitter bag fors\xc3\xa6derne. D\xc3\xa6kst\xc3\xb8rrelsen forblev den samme, og frih\xc3\xb8jden under differentialet var 225 mm. H\xc3\xa6ldningsvinklen var foran 47\xc2\xb0 og bagp\xc3\xa5 34\xc2\xb0._NEWLINE_Den nyudviklede OHC-motor med betegnelsen G13A var et betydeligt mere moderne konstruktion af letmetal med en overliggende, tandremstrukket knastaksel og vejede 78 kg. Br\xc3\xa6ndstoftilf\xc3\xb8rslen blev varetaget af en faldstr\xc3\xb8msregisterkarburator med accelerationspumpe og automatisk choker, og t\xc3\xa6ndingen var en kontaktl\xc3\xb8s transistort\xc3\xa6nding._NEWLINE_De fleste SJ 413 blev solgt med femtrins gearkasse; kun de f\xc3\xb8rste to produktions\xc3\xa5r fandtes ogs\xc3\xa5 den hidtidige firetrinsgearkasse. Dertil kom en fordelergearkasse med \xc3\xa6ndrede udvekslingsforhold._NEWLINE_Undervognen i SJ 413 havde bladfjedre og stabilisator p\xc3\xa5 forakslen. Den nye drivlinje gjorde \xc3\xa6ndringer p\xc3\xa5 den forreste del af chassisrammen n\xc3\xb8dvendige. Versionerne med kort akselafstand havde diagonalt opdelt 2-kreds bremsesystem. Samtlige versioner havde nu bremsekraftforst\xc3\xa6rker, og "de Luxe"-modellen havde ogs\xc3\xa5 manuelle fril\xc3\xb8bsnave._NEWLINE_Bilen blev bygget p\xc3\xa5 licens af bl.a. Santana Motors i Linares, Spanien. De af Santana byggede biler er teknisk set ikke i alle dele identiske med de japanske biler. De spanske biler er ogs\xc3\xa5 mere \xc3\xb8mfindtlige over for rust. De spanskproducerede biler kan kendes p\xc3\xa5 stelnummerets tre f\xc3\xb8rste tegn "VSE", hvor de japanskproducerede biler har "JSA".\n_START_SECTION_\nSamurai\n_START_PARAGRAPH_\nI 1988/89 fik SJ-serien et facelift og blev omd\xc3\xb8bt til Suzuki Samurai. Bilen fik et mere moderne instrumentbr\xc3\xa6t, 60 mm bredere aksler og yderligere mindre forbedringer. Som f\xc3\xb8lge af de nye f\xc3\xa6lges \xc3\xa6ndrede indpresningsdybde voksede sporvidden med totalt 90 mm. Det nye akseldifferentiales udveksling blev forl\xc3\xa6nget med fem procent til 3,727._NEWLINE_Karrosseriets grundform forblev u\xc3\xa6ndret, dog var forsk\xc3\xa6rmene, forlygtefatningerne og deres rammer nu lakeret i bilens farve. De lidt bredere kofangere fik kunststofsk\xc3\xa5nere p\xc3\xa5 hj\xc3\xb8rnerne, og sideblinklysene blev placeret bagved de forreste hjuludsnit og sidespejlene blev let forst\xc3\xb8rret. Ligesom f\xc3\xb8r forblev de to akselafstande og varebilen i modelprogrammet._NEWLINE_Frem til 1990 var modellen fortsat udstyret med den hidtidige karburatormotor (G13A) p\xc3\xa5 1315 cm\xc2\xb3 med 44 kW/60 hk; i versionen med lang akselafstand uden katalysator. I 1990 introducerede Suzuki den n\xc3\xa6sten identiske G13B-motor med elektronisk styret monopoint-indspr\xc3\xb8jtning og 51 kW/69 hk samt 103 Nm ved 3500 omdr./min. Denne motor, som senere ogs\xc3\xa5 blev brugt i Suzuki Swift, var udstyret med reguleret katalysator._NEWLINE_Derudover fandtes der to forskellige dieselmotorer, som Suzuki havde k\xc3\xb8bt hos Renault og Peugeot._NEWLINE_Samurais undervogn var nu blevet trimmet til st\xc3\xb8rre k\xc3\xb8rekomfort. De forreste bladfjedre havde nu kun tre fjederlag. Fjedre og st\xc3\xb8dd\xc3\xa6mpere var nyafstemt og udstyret med en h\xc3\xa5rdere stabilisator. Derved faldt h\xc3\xb8jden 25 mm og frih\xc3\xb8jden under det forreste differentiale til 19,5 cm. D\xc3\xa6kst\xc3\xb8rrelsen blev \xc3\xa6ndret til 205/70R15. Den \xc3\xb8strigske version var i det sidste salgs\xc3\xa5r udstyret med undervogn med skruefjedre._NEWLINE_Bremsesystemet havde nu i samtlige versioner en bremsekreds til de forreste skivebremser og en til de bageste tromlebremser. H\xc3\xa5ndbremsen virkede p\xc3\xa5 Samurai p\xc3\xa5 tromlebremserne, s\xc3\xa5 parkeringssp\xc3\xa6rren p\xc3\xa5 bagakseldifferentialet nu kunne bortfalde._NEWLINE_I 1992 fulgte et yderligere facelift, som i det v\xc3\xa6sentligste bestod af en \xc3\xa6ndret k\xc3\xb8lergrill med nu tre tv\xc3\xa6rstriber. Ved endnu et facelift i midten af 1998 flyttede Suzuki de forreste blinklys og positionslysene fra kofangeren op i frontpartiet sammen med t\xc3\xa5geforlygterne, og k\xc3\xb8lergrillen fik igen fire tv\xc3\xa6rstriber. Samurai fortsatte i denne form frem til den helt udgik af produktion i 2004.'